**PIELIKUMS**

Limbažu novada domes

22.04.2021. sēdes lēmumam

(protokols Nr.8, 41.§)

**DELEĢĒŠANAS līgums Nr.\_\_\_\_\_\_\_\_\_\_**

Limbažos, 2021.gada \_\_\_.\_\_\_\_\_\_\_\_\_\_\_

**Limbažu novada pašvaldība**, nodokļu maksātāja reģistrācijas Nr.90009114631, juridiskā adrese: Rīgas iela 16, Limbaži, Limbažu novads, LV-4001, turpmāk saukts „Pašvaldība”, domes priekšsēdētāja **Didža Zemmera** personā, kurš rīkojas saskaņā ar likumu „Par pašvaldībām” un Limbažu novada pašvaldības nolikumu, no vienas puses, un

**Sabiedrība ar ierobežotu atbildību „Limbažu siltums” (turpmāk tekstā SIA „Limbažu siltums”)**, vienotais reģistrācijas Nr.40003006715, juridiskā adrese: Jaunā iela 2A, Limbaži, Limbažu novads, LV-4001, turpmāk saukts „Pilnvarotā persona”, valdes locekļa **Aināra Grīviņa** personā, kurš rīkojas saskaņā ar Statūtiem, no otras puses, turpmāk tekstā abi kopā vai katrs atsevišķi saukti „Puses”,

1) saskaņā ar likuma “Par pašvaldībām” 15.panta pirmās daļas 1.punktu, viena no pašvaldības autonomajām funkcijām ir organizēt iedzīvotājiem komunālos pakalpojumus, tai skaitā – ūdensapgādi un kanalizāciju, siltumapgādi, notekūdeņu savākšanu, novadīšanu un attīrīšanu;

2) saskaņā ar likuma “Par pašvaldībām” 15.panta ceturto daļu, no katras autonomās funkcijas izrietošu pārvaldes uzdevumu Pašvaldība var deleģēt privātpersonai vai citai publiskai personai. Pārvaldes uzdevuma deleģēšanas kārtību, veidus un ierobežojumus nosaka Valsts pārvaldes iekārtas likums. Saskaņā ar Valsts pārvaldes iekārtas likuma 40.panta pirmo un otro daļu, privātpersonai pārvaldes uzdevumu cita starpā var deleģēt ar līgumu, ja tas paredzēts ārējā normatīvā aktā, ievērojot šī likuma 41.panta otrās un trešās daļas noteikumus. Pārvaldes uzdevumu var deleģēt vienīgi tad, ja Pilnvarotā persona attiecīgo uzdevumu var veikt efektīvāk kā Pašvaldība;

3) saskaņā ar likuma “Par pašvaldībām” 14.panta pirmās daļas 1.punktu, Pašvaldība bija izveidojusi Limbažu pilsētas sabiedrība ar ierobežotu atbildību “Limbažu komunālserviss”, kuras darbības mērķis saskaņā ar statūtiem bija sabiedrisko ūdenssaimniecības pakalpojumu sniegšana un SIA “Limbažu siltums”, kuras darbības mērķis saskaņā ar statūtiem bija sabiedrisko siltumapgādes pakalpojumu sniegšana;

4) 2020.gada 21.oktobrī pabeigta pašvaldības kapitālsabiedrību Limbažu pilsētas sabiedrība ar ierobežotu atbildību “Limbažu komunālserviss” un SIA “Limbažu siltums” reorganizācija. Limbažu pilsētas sabiedrību ar ierobežotu atbildību “Limbažu komunālserviss” (pievienojamā sabiedrība) pievienoja SIA “Limbažu siltums” (iegūstošā sabiedrība). Reorganizācijas rezultātā visas tiesības un pienākumi, kas izriet no pievienojamās sabiedrības spēkā esošajām tiesiskajām attiecībām pārgāja iegūstošajai sabiedrībai - SIA “Limbažu siltums”;

5) SIA “Limbažu siltums” Pašvaldības administratīvajā teritorijā sniedz no likuma “Par pašvaldībām” 15.panta pirmās daļas 1.punkta izrietošus pārvaldes uzdevumus – siltumapgādi, ūdensapgādi un kanalizāciju, notekūdeņu savākšanu, novadīšanu un attīrīšanu, u. c. uzdevumus, nodrošinot pakalpojumu kvalitāti un nepārtrauktību. SIA “Limbažu siltums” darbība atbilst Valsts pārvaldes iekārtas likuma 88.panta nosacījumiem.

PamatojotiesuzEiropas Komisijas 2011.gada 20.decembra lēmumu par Līguma par Eiropas Savienības darbību 106.panta otrās daļas piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi, likuma „Par pašvaldībām” 7.panta otro daļu, 15.panta pirmās daļas 1.punktu, Valsts pārvaldes iekārtas likuma 40.panta otro daļu, 41.panta pirmo daļu, 45.panta otro un trešo daļu, 46.pantu, Enerģētikas likuma 51.panta pirmo daļu, nodrošinot pašvaldības autonomās funkcijas izpildi, sniedzot augsti kvalitatīvu un savlaicīgu pakalpojumu saņemšanu, sniegto pakalpojumu pastāvīgu pilnveidošanu un uzlabošanu, piesaistot Eiropas Savienības finanšu instrumentus un valsts finansējumu (atbalstu), ik gadu izvērtējot nepieciešamību SIA „Limbažu siltums” piešķirt finanšu līdzekļus no Limbažu novada pašvaldības budžeta līdzekļiem un to, ka mērķa sasniegšanai nepieciešams noteikt finansējuma kārtību, tās aprēķināšanas, kontroles un pārskatīšanas mehānismu, pasākumus pārmērīgas kompensācijas novēršanai un atgūšanai, un skaidri definējot deleģēto uzdevumu izpildē iesaistīto Pušu tiesības un pienākumus, noslēdz Līgumu par sekojošo:

1. **DELEĢĒTIE PĀRVALDES UZDEVUMI**
   1. Pašvaldība uzdod un pilnvarotā persona apņemas izpildīt no likuma “Par pašvaldībām” pirmās daļas 1.punktā noteiktās pašvaldības autonomās kompetences funkcijas – organizēt Limbažu novada pašvaldības iedzīvotājiem komunālos pakalpojumus siltumapgādes jomā šādus uzdevumus:
      1. organizēt siltumapgādes pakalpojumus Limbažu pilsētā un Umurgas ciemā, nodrošinot lietotājus ar siltumenerģiju ēku un būvju apsildei un karstā ūdens sagatavošanai enerģijas lietotājiem;
      2. veikt esošo, centralizētā siltumenerģijas, tīklu plānveida atjaunošanu un apzināt jaunu perspektīvo tīklu izbūves nepieciešamību;
      3. nodrošināt pastāvīgu centralizētās siltumapgādes katlu māju darbību, nodrošinot gan to uzturēšanu, gan perspektīvo attīstību.
   2. Pašvaldība uzdod un pilnvarotā persona apņemas izpildīt no likuma “Par pašvaldībām” pirmās daļas 1.punktā noteiktās pašvaldības autonomās kompetences funkcijas – organizēt Limbažu novada pašvaldības iedzīvotājiem komunālos pakalpojumus ūdensapgādes un kanalizācijas, notekūdeņu savākšanas un attīrīšanas jomā šādus uzdevumus:
      1. organizēt dzeramā ūdens ieguvi un ražošanu atbilstoši dzeramā ūdens obligātajām nekaitīguma un kvalitātes prasībām;
      2. piegādāt dzeramo ūdeni, nodrošinot ūdens spiedienu ūdensvada tīklā ne mazāku par būvnormatīvos paredzēto daudzstāvu dzīvojamai apbūvei;
      3. veikt dzeramā ūdens, piegādāta no ūdensvada tīkla, realizāciju;
      4. savākt notekūdeņus un novadīt līdz notekūdeņu attīrīšanas iekārtām;
      5. veikt notekūdeņu attīrīšanu un novadīšanu virszemes ūdensobjektos atbilstoši noteikumiem par piesārņojošo vielu emisiju ūdenī.
   3. Pilnvarotā persona apņemas veikt Eiropas Savienības finanšu instrumentu un valsts finansējuma piesaisti, piedalīties Eiropas Savienības fondu projektos, koordinēt un uzraudzīt projektu realizāciju savas kompetences ietvaros.
   4. Pašvaldība nodrošina Līgumā paredzēto uzdevumu uzraudzību un līguma izpildes kvalitāti.
2. **PUŠU PIENĀKUMI UN TIESĪBAS**
   1. Pašvaldība:
      1. nodrošina netraucētu šī līguma izpildi, Pilnvarotajai personai veicot deleģētos pārvaldes uzdevumus;
      2. kontrolē šī līguma izpildi;
      3. normatīvajos aktos noteiktā kārtībā var piešķirt Pilnvarotajai personai finanšu un materiālos līdzekļus, saistību nodrošinājumus kvalitatīvu siltumapgādes un ūdenssaimniecības pakalpojumu sniegšanai.
   2. Pilnvarotā persona:
      1. patstāvīgi veic ar šo līgumu deleģētos pārvaldes uzdevumus normatīvajos aktos noteiktā kārtībā un kvalitātē, nodrošinot iedzīvotājiem iespējami labākas kvalitātes sabiedrisko pakalpojumu saņemšanu;
      2. nodrošina sabiedrisko pakalpojumu sniegšanas nepārtrauktību, izņemot nepārvaramas varas apstākļos. Ja noticis sabiedrisko pakalpojumu sniegšanas pārtraukums vienas tīkla zonas ietvaros vai viena pagasta ietvaros, kas ir bijis ilgāks par četrām nepārtrauktām stundām vai īsāku laikposmu vairāk nekā divas reizes vienas nedēļas ietvaros, Pilnvarotā persona vienas dienas laikā no pakalpojuma sniegšanas pārtraukuma informē Pašvaldību par pārtraukuma iemesliem, veiktajām darbībām un izdevumiem to novēršanai, kā arī plānoto rīcību turpmāku pakalpojumu sniegšanas pārtraukumu novēršanai;
      3. saskaņā ar apstiprinātajiem tarifiem iekasē maksu par sniegtajiem pakalpojumiem, kas novirzāma un izlietojama deleģēto pārvaldes uzdevumu izpildei;
      4. patstāvīgi veic visus nepieciešamos pasākumus deleģēto pārvaldes uzdevumu īstenošanai un attiecīgo pakalpojumu nodrošināšanai iedzīvotājiem, tai skaitā veic materiālo resursu iegādi, investīciju projektu realizāciju un papildus finanšu līdzekļu piesaisti, kas var uzlabot šajā līgumā deleģēto pārvaldes uzdevumu izpildes efektivitāti un kvalitāti. Ja Pilnvarotā persona paredz uzņemties saistības, kas pārsniedz apstiprinātā budžeta ietvarus, šādu saistību uzņemšanās vispirms saskaņojama ar Limbažu novada domi;
      5. jautājumos, kas saistīti ar deleģēto pārvaldes uzdevumu izpildi un kurus Pilnvarotā persona ir tiesīga izlemt patstāvīgi, Pilnvarotā persona rīkojas kā krietns un gādīgs saimnieks;
      6. par saviem līdzekļiem nodrošina ar deleģētā pārvaldes uzdevuma īstenošanu saistīto sistēmu ekspluatāciju un to tehniskā stāvokļa atbilstību spēkā esošajiem tiesību aktiem, novērš bojājumus un avārijas situācijas, kas saistītas ar sabiedrisko pakalpojumu sniegšanu atbilstoši ar pakalpojumu saņēmējiem noslēgtajiem līgumiem un normatīvo aktu prasībām;
      7. uztur un atjauno savus pamatlīdzekļus un nepieciešamo tehnisko aprīkojumu, lai nodrošinātu deleģēto pārvaldes uzdevumu īstenošanu un ar to saistīto sabiedrisko pakalpojumu sniegšanu iedzīvotājiem;
      8. lai novērtētu sabiedriskā pakalpojuma saņēmēju apmierinātību ar pakalpojuma kvalitāti, organizē un piedalās informēšanas pasākumos un aptaujās, kā arī pētījumos par pakalpojumu saņēmēju apmierinātību par Pilnvarotās personas sniegtajiem pakalpojumiem saskaņā ar šo līgumu.
   3. Pilnvarotajai personai nav tiesības no šī līguma izrietošos sabiedrisko pakalpojumu sniegšanas pienākumus un tiesības deleģēt citām personām.
3. **PUŠU ATBILDĪBA**
   1. Pilnvarotā persona ir atbildīga par visām civiltiesiskām saistībām, ko tā uzņēmusies, sniedzot no deleģētā pārvaldes uzdevuma izrietošus sabiedriskos pakalpojumus. Pilnvarotā persona patstāvīgi, bez Pašvaldības līdzdalības, risina civiltiesiskus strīdus, kas izriet no noslēgtajiem pakalpojumu līgumiem, kā arī no citām tiesībām un saistībām, ko tā uzņēmusies, darbojoties privāto tiesību jomā.
   2. Pašvaldība ir atbildīga par deleģētā pārvaldes uzdevuma īstenošanu kopumā un par attiecīgo komunālo pakalpojumu pieejamības nodrošināšanu Limbažu novada iedzīvotājiem.
   3. Ja Pilnvarotās personas prettiesiskas rīcības, bezdarbības vai nepienācīgas deleģēto pārvaldes uzdevumu izpildes rezultātā tiek nodarīti zaudējumi trešajai personai un zaudējumu atlīdzinājuma prasījums tiek vērsts pret Pašvaldību, Pilnvarotā persona Pašvaldībai zaudējumus atlīdzina regresa kārtībā.
4. **PILNVAROTĀS PERSONAS DARBĪBAS UZRAUDZĪBA**
   1. Pilnvarotā persona šī līguma izpildes ietvaros ir Pašvaldības pārraudzībā. Šī līguma izpildes kontroli veic Dalībnieks.
   2. Pilnvarotajai personai ir pienākums ievērot Pašvaldības norādījumus un ieteikumus, kas vērsti uz deleģēto pārvaldes uzdevumu izpildes nodrošināšanu atbilstoši normatīvo aktu prasībām. Pilnvarotai personai ir pienākums izpildīt Pašvaldības rīkojumus, lai pārtrauktu prettiesisku bezdarbību, mazinātu vai novērstu tā sekas.
   3. Pilnvarotā persona izskata privātpersonu iesniegumus par tās darbu deleģēto pārvaldes uzdevumu ietvaros, ņemot vērā Iesniegumu likumā noteiktos iesniegumu izskatīšanas termiņus un kārtību. Ja privātpersonu neapmierina Pilnvarotās personas sniegtā atbilde, iesniegumu pēc privātpersonas iniciatīvas izskata Pašvaldība.
   4. Pilnvarotā persona pēc Pašvaldības pieprasījuma tās noteiktā kārtībā sniedz informāciju sakarā ar deleģēto pārvaldes uzdevumu izpildi.
5. **PĀRSKATU UN ZIŅOJUMU SNIEGŠANAS KĀRTĪBA**
   1. Pilnvarotā persona saskaņā ar Dalībnieka pieprasījumu, sniedz Pašvaldībai atskaiti, kurā norāda informāciju par:
      1. saskaņā ar šo līgumu iedzīvotajiem sniegto sabiedrisko pakalpojumu apjomu, par sniegto sabiedrisko pakalpojumu iekasēto maksu apjomu;
      2. visiem piesaistītajiem finanšu līdzekļiem un investīcijām;
      3. Pilnvarotās personas saistību apmēru (izņemot līgumus par sabiedrisko pakalpojumu sniegšanu ar pakalpojumu saņēmējiem);
      4. ieguldījumiem infrastruktūrā, sistēmās un pamatlīdzekļos, kas nodrošina sabiedrisko pakalpojumu sniegšanu iedzīvotājiem, to attīstībā, apmēru;
      5. informāciju par infrastruktūras apsaimniekošanu;
      6. citu papildus informāciju pēc Pašvaldības pieprasījuma.
   2. Pilnvarotās personas darbību Pašvaldība vērtē pēc šādiem kritērijiem:
      1. deleģēto pārvaldes uzdevumu veikšanas un no tiem izrietošo sabiedrisko pakalpojumu sniegšanas kvalitāte, nepārtrauktība, regularitāte;
      2. sabiedrisko pakalpojumu saņēmēju apmierinātība ar pakalpojumu kvalitāti;
      3. piesaistīto finanšu līdzekļu un investīciju apmērs;
      4. ieguldījumi infrastruktūrā un pamatlīdzekļos, kas nodrošina sabiedrisko pakalpojumu sniegšanu iedzīvotājiem;
      5. darbības atbilstībā spēkā esošo normatīvo aktu prasībām;
      6. citiem kritērijiem, pēc Pašvaldības ieskatiem, kas nodrošina sabiedrisko pakalpojumu sniegšanu iedzīvotājiem pienācīgā kvalitātē un apmērā.
   3. Pilnvarotā persona deleģētus pārvaldes uzdevumus un no tiem izrietošos sabiedriskos pakalpojumus finansē no līdzekļiem, kas iegūti no maksas par sniegtajiem sabiedriskajiem pakalpojumiem.
   4. Ja Pilnvarotās personas gūtais finansējums no sabiedrisko pakalpojumu sniegšanas pilnībā nenodrošina sabiedrisko pakalpojumu kvalitatīvu sniegšanu, Pilnvarotā persona var iesniegt Pašvaldībai finanšu līdzekļu nepieciešamības pamatojumu un aprēķinus.
   5. Pašvaldība izskata Pilnvarotās personas iesniegto finanšu līdzekļu nepieciešamības pamatojumu un aprēķinus, un var lemt par attiecīgu finanšu līdzekļu piešķiršanu, paredzot to Limbažu novada pašvaldības ikgadējā budžetā.
   6. Pašvaldības piešķirto finansējumu Pilnvarotajai personai pārskaita Pašvaldības noteiktā kārtībā. Pilnvarotā persona Pašvaldības un Pašvaldības budžetu regulējošos normatīvos aktos noteiktā kārtībā sniedz atskaites un pārskatus par iedalītā finansējuma izlietojumu.
   7. Pašvaldība ne retāk kā reizi gadā veic pārbaudes par Pilnvarotajai personai iedalīto finanšu līdzekļu izlietojumu un tā atbilstību piešķiršanas mērķiem. Ja piešķirtie finanšu līdzekļi pilnībā vai daļā nav izlietoti atbilstoši piešķirtajiem mērķiem, Pilnvarotā persona tos pilnībā vai daļā atmaksā Pašvaldības budžetā attiecīgajā saimnieciskajā gadā. Ja finanšu līdzekļu atmaksa saimnieciskā gada ietvaros apdraud sabiedrisko pakalpojumu sniegšanas nepārtrauktības nodrošināšanu iedzīvotājiem, Pašvaldība var slēgt vienošanos par finanšu līdzekļu atmaksu ilgākā laika periodā.
6. **NEPĀRVARAMA VARA**
   1. Par nepārvaramu varu šī līguma ietvaros tiek uzskatīts jebkurš gadījums un apstākļi, kas nav atkarīgi no Pušu gribas, tieši attiecas uz līguma izpildinu kuru nevarēja un nevajadzēja paredzēt šī līguma slēgšanas brīdī. Ar šādiem gadījumiem un apstākļiem tiek saprasti ; dabas katastrofas, ugunsgrēki, epidēmijas, kari, nemieri, un tamlīdzīgi. Par nepārvaramas varas apstākli netiek uzskatīts pilnvarotās personas streiks.
   2. Lai veiktu nepieciešamos pasākumus nepārvaramas varas apstākļu radīto seku novēršanai, kā arī noteiktu Pilnvarotajai personai radītos zaudējumus un iespējas nodrošināt deleģēto pārvaldes uzdevumu turpmāku nepārtrauktu veikšanu, Pilnvarotā persona nekavējoties, bet ne vēlāk kā vienas dienas laikā no nepārvaramas varas apstākļu iestāšanās brīža, informē Pašvaldību.
   3. Pilnvarotajai personai jāveic visi iespējamie pasākumi nepārvaramas varas seku mazināšanai un novēršanai, pēc iespējas nodrošinot iedzīvotājiem sniedzamo sabiedrisko pakalpojumu nepārtrauktību vai sabiedrisko pakalpojumu sniegšanas atjaunošanu iespējami īsākā laikposmā.
7. **LĪGUMA SPĒKĀ STĀŠANĀS UN GROZĪJUMI**
   1. Deleģēšanas līgums stājas spēkā ar parakstīšanas brīdi un ir noslēgts uz 10 (desmit) gadiem.
   2. Ja 30 (trīsdesmit) dienas pirms šī līguma izbeigšanās neviena no pusēm neiesniedz priekšlikumu par līguma darbības izbeigšanu, tas tiek uzskatīts par pagarinātu uz 5 (pieciem) gadiem.
   3. Visus strīdus un domstarpības, kas rodas šī līguma izpildes laikā, puses risina pārrunu ceļā, savstarpēji vienojoties. Ja tas nav iespējams, jāvēršas tiesā.
   4. Visi līguma grozījumi ir neatņemama šī līguma sastāvdaļa.
   5. Pusēm ir tiesības vienpusēji uzteikt līgumu, brīdinot otru Pusi rakstiski ne mazāk kā vienu mēnesi iepriekš, ja Puse rupji pārkāpj līguma noteikumus vai arī pastāv citi svarīgi iemesli, kas neļauj turpināt līguma attiecības.

**8.NOSLĒGUMA JAUTĀJUMI**

* 1. Līgums neietekmē pušu tiesības slēgt sadarbības, pilnvarojuma, vai citus līgumus, kā arī līdz šim noslēgto līgumu spēkā esamību.
  2. Kādam no līguma noteikumiem zaudējot spēku normatīvo aktu izmaiņu gadījumā, līgums nezaudē spēku tā pārējos punktos, izņemot tādus normatīvo aktu grozījumus, kas atceļ šī līguma noslēgšanas pamatnoteikumus. Normatīvo aktu izmaiņu gadījumā Pusēm ir pienākums līgumu piemērot spēkā esošo normatīvo aktu prasībām.
  3. Pušu reorganizācija vai to vadītāju maiņa nevar būt par pamatu šī līguma pārtraukšanai vai vienpusējai uzteikšanai. Ja kāda no pusēm tiek reorganizēta, līgums paliek spēkā un tā noteikumi ir spēkā esoši Puses tiesību un saistību pārņēmējam. Pašvaldībai ir tiesības vienpusēji uzteikt līgumu Pilnvarotās personas tiesību un saistību pārņēmēju reorganizācijas procesā, 1 (vienu) mēnesi iepriekš brīdinot, ja Pilnvarotās personas reorganizācijas gadījumā nepastāv deleģēšanas pamatnoteikumi vai speciālie deleģēšanas nosacījumi privātpersonai.
  4. Līgums sastādīts 2 eksemplāros latviešu valodā uz 6 (sešām) lappusēm, pa vienam eksemplāram katrai Pusei, abiem eksemplāriem ir vienāds juridiskais spēks.
  5. Ar šī līguma parakstīšanu spēku zaudē 2009. gada 10. novembra Līgums Nr.4-21.4/2 "Par ūdenssaimniecības sabiedrisko pakalpojumu sniegšanu Limbažu novada administratīvajā teritorijā", kas noslēgts ar Limbažu pilsētas sabiedrību ar ierobežotu atbildību “Limbažu komunālserviss”.

1. **PUŠU REKVIZĪTI UN PARAKSTI**

|  |  |
| --- | --- |
| **Limbažu novada pašvaldība**  Nodokļu maksātāja reģistr. Nr.90009114631  Juridiskā adrese: Rīgas iela 16  Limbaži, Limbažu novads, LV-4001  E-pasta adrese: dome@limbazi.lv  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  D.Zemmers  \_\_\_.\_\_\_.2021. | **SIA “Limbažu siltums”**  Nodokļu maksātāja reģ. Nr.40003006715  Juridiskā adrese: Jaunā iela 2A,  Limbaži, Limbažu novads, LV-4001  E-pasta adrese: info@limbazusiltums.lv  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  A.Grīviņš  \_\_\_.\_\_\_.2021. |